ΨΗΦΙΣΜΑ ΤΟΥ ΣΥΜΒΟΥΛΙΟΥ της 28ης Σεπτεμβρίου 1995 σχετικά με την Επιτροπή Επιστημονικής και Τεχνικής Έρευνας (Crest) (95/C 264/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Υπενθυμίζει ότι το ψήφισμά του της 14ης Ιανουαρίου 1974 περί συντονισμού των εθνικών πολιτικών και περί καθορισμού των ενεργειών κοινοτικού ενδιαφέροντος στον τομέα της επιστήμης και της τεχνολογίας (1) ιδρύει Επιτροπή Επιστημονικής και Τεχνικής Έρευνας (Crest),

Διαπιστώνει ότι η Ενιαία Πράξη εισήγαγε μια νομική βάση για την κοινοτική πολιτική έρευνας και τεχνολογικής ανάπτυξης (Ε& ΤΑ), και ότι η έναρξη ισχύος της συνθήκης για την Ευρωπαϊκή Ένωση οδήγησε στη διεύρυνση του πεδίου εφαρμογής της πολιτικής αυτής, που θέτει για την έρευνα και την τεχνολογική ανάπτυξη διττό στόχο δηλαδή, αφενός, να ενισχυθούν οι επιστημονικές και τεχνολογικές βάσεις της βιομηχανίας της Κοινότητας και να διευκολυνθεί η ανάπτυξη της διεθνούς ανταγωνιστικότητάς της και, αφετέρου, να προωθηθούν οι ερευνητικές δράσεις που κρίνονται αναγκαίες βάσει άλλων κεφαλαίων της συνθήκης,

Διαπιστώνει ότι η εξέλιξη αυτή επιτείνει την ανάγκη να οριστούν επακριβώς οι επιστημονικοί και τεχνικοί στόχοι των κοινοτικών προγραμμάτων Ε& ΤΑ,

Υπενθυμίζει ότι το άρθρο 130 Ζ της συνθήκης προβλέπει ότι η Κοινότητα αναλαμβάνει τεσσάρων ειδών δράσεις (προγράμματα Ε& ΤΑ, συνεργασία με τις τρίτες χώρες, διάδοση και αξιοποίηση των αποτελεσμάτων και, τέλος, κατάρτιση και κινητικότητα των ερευνητών) οι οποίες συμπληρώνουν τις δράσεις των κρατών μελών,

Διαπιστώνει ότι το άρθρο 130 Η της συνθήκης ορίζει ότι η Κοινότητα και τα κράτη μέλη συντονίζουν τη δράση τους στον τομέα της Ε& ΤΑ, ώστε να εξασφαλίζεται η αμοιβαία συνοχή των εθνικών πολιτικών και της κοινοτικής πολιτικής και ότι η Επιτροπή, σε στενή συνεργασία με τα κράτη μέλη, μπορεί να λαμβάνει κάθε χρήσιμη πρωτοβουλία για την προώθηση του συντονισμού αυτού 7 υπενθυμίζει ότι, στα συμπεράσματά του της 9ης Ιουνίου 1995 για το συντονισμό των πολιτικών Ε& ΤΑ, το Συμβούλιο ανέθεσε ένα συγκεκριμένο ρόλο στην Επιτροπή Επιστημονικής και Τεχνικής Έρευνας στον τομέα αυτό,

Σημειώνει ότι το Ευρωπαϊκό Συμβούλιο του Ιουνίου 1994, στην Κέρκυρα, κάλεσε το Συμβούλιο να επιδιώξει ενισχυμένο συντονισμό μεταξύ εθνικών πολιτικών και κοινοτικής πολιτικής σε θέματα Ε& ΤΑ, ώστε οι πόροι που προορίζονται για την έρευνα να αξιοποιηθούν κατά τον καλύτερο δυνατό τρόπο, σύμφωνα με τους προσανατολισμούς του Λευκού Βιβλίου για την ανάπτυξη, την ανταγωνιστικότητα και την απασχόληση,

Θεωρεί ότι ο συντονισμός αυτός μπορεί επίσης να επεκταθεί στις ερευνητικές δράσεις που καλύπτονται από τις συνθήκες ΕΚΑΧ και ΕΚΑΕ, με την επιφύλαξη των διαδικασιών που θεσπίζονται από τις συνθήκες αυτές και των αρμοδιοτήτων των οργανισμών που είναι υπεύθυνοι για την εφαρμογή αυτών των διαδικασιών,

Σημειώνει ότι το Ευρωπαϊκό Κοινοβούλιο, στο ψήφισμά του της 15ης Ιουνίου 1994, υπογραμμίζει τον ουσιώδη ρόλο της Επιτροπής Επιστημονικής και Τεχνικής Έρευνας για τον ορισμό της επιστημονικής και τεχνολογικής πολιτικής της Ευρωπαϊκής Ένωσης και για τη βελτίωση του συντονισμού των εθνικών πολιτικών και της κοινοτικής πολιτικής Ε& ΤΑ,

Διαπιστώνει ότι η παγκοσμιότητα των δραστηριοτήτων Ε& ΤΑ επιβάλλει στην Κοινότητα να αναπτύξει και να θέσει σ' εφαρμογή μια στρατηγική διεθνούς συνεργασίας σε θέματα Ε& ΤΑ, η οποία να συμβαδίζει με τους στόχους της συνθήκης,

Υπενθυμίζει τη σημασία μιας ανεξάρτητης και συστηματικής αξιολόγησης των δραστηριοτήτων Ε& ΤΑ προκειμένου να καθοριστούν οι μελλοντικές προτεραιότητες,

Θεωρεί ότι η Επιτροπή Επιστημονικής και Τεχνικής Έρευνας, ως συμβουλευτικό όργανο, πρέπει να συμβάλει ουσιωδώς:

- στον ορισμό των στρατηγικών προσανατολισμών της Κοινότητας στον τομέα της Ε& ΤΑ,

- στο συντονισμό της δράσης που θα αναπτύξουν η Κοινότητα και τα κράτη μέλη στον τομέα Ε& ΤΑ και

- στην αξιολόγηση των κοινοτικών δραστηριοτήτων Ε& ΤΑ,

Συμφωνεί ότι, για να αντιμετωπιστεί η εξέλιξη της κατάστασης, απαιτείται κάποια αναπροσαρμογή της εντολής της Επιτροπής Επιστημονικής και Τεχνικής Έρευνας και αντικαθιστά ανάλογα το ψήφισμα της 14ης Ιανουαρίου 1994 από το παρόν ψήφισμα,

ΓΙΑ ΤΟ ΣΚΟΠΟ ΑΥΤΟ, ΤΟ ΣΥΜΒΟΥΛΙΟ ΣΥΜΦΩΝΕΙ ΤΑ ΑΚΟΛΟΥΘΑ:

1. Η Επιτροπή Επιστημονικής και Τεχνικής Έρευνας είναι συμβουλευτικό όργανο, με αποστολή να επικουρεί το Συμβούλιο και την Επιτροπή στην εκπλήρωση των καθηκόντων τους στον τομέα της Ε& ΤΑ.

2. Ο ρόλος της Επιτροπής Επιστημονικής και Τεχνικής Έρευνας είναι:

- ο καθορισμός, ιδίως μέσω συγκριτικών αναλύσεων των πολιτικών Ε& ΤΑ των κρατών μελών, προτεραιοτήτων στρατηγικού ενδιαφέροντος για την κοινοτική πολιτική, βασισμένων στο κριτήριο της πρόσθετης αξίας και τηρουμένης της αρχής της επικουρικότητας, ώστε η Επιτροπή Επιστημονικής και Τεχνικής Έρευνας να συμβάλλει έτσι στην προετοιμασία των κοινοτικών προγραμμάτων Ε& ΤΑ από την Επιτροπή,

- η προώθηση του συντονισμού, από την Κοινότητα και τα κράτη μέλη της δράσης τους στον τομέα Ε& ΤΑ, προκειμένου να εξασφαλιστεί αμοιβαία συνοχή των εθνικών πολιτικών και της κοινοτικής πολιτικής,

- η εκτίμηση της ανεξάρτητης αξιολόγησης των ειδικών προγραμμάτων και του προγράμματος-πλαισίου, με την υποστήριξη ιδίως των επιτροπών προγράμματος, προκειμένου να συναχθούν χρήσιμα πορίσματα για την κοινοτική πολιτική Ε& ΤΑ,

- η συμβολή στην επεξεργασία της κοινοτικής στρατηγικής για τη διεθνή συνεργασία στον τομέα της έρευνας και στο συντονισμό, στα πλαίσια της Κοινότητας, ενόψει των εργασιών των διεθνών φορέων.

Η Επιτροπή Επιστημονικής και Τεχνικής Έρευνας θα ασχοληθεί επίσης με τις ακόλουθες δραστηριότητες:

- με τη διάδοση και την αξιοποίηση των αποτελεσμάτων των δραστηριοτήτων Ε& ΤΑ και των δραστηριοτήτων επίδειξης, και την παρακολούθηση του αντικτύπου τον οποίο έχουν στην ανταγωνιστικότητα και την απασχόληση στην Κοινότητα,

- με τις δραστηριότητες κατάρτισης μέσω και προς την κατεύθυνση της έρευνας και της προσαρμογής τους στις ανάγκες των καινοτομιών.

3. Η Επιτροπή Επιστημονικής και Τεχνικής Έρευνας εκτελεί τα καθήκοντά της είτε ύστερα από σχετικό αίτημα του Συμβουλίου ή της Επιτροπής είτε με δική της πρωτοβουλία.

4. Η Επιτροπή Επιστημονικής και Τεχνικής Έρευνας απαρτίζεται από αντιπροσώπους των κρατών μελών, υπευθύνους των πολιτικών Ε& ΤΑ, και από αντιπροσώπους της Επιτροπής.

Της Επιτροπής Επιστημονικής και Τεχνικής Έρευνας προεδρεύει αντιπρόσωπος της Επιτροπής. Η γραμματεία της διασφαλίζεται από τη Γενική Γραμματεία του Συμβουλίου.

5. Η Επιτροπή Επιστημονικής και Τεχνικής Έρευνας καταρτίζει τον εσωτερικό της κανονισμό.

Η Επιτροπή Επιστημονικής και Τεχνικής Έρευνας καταρτίζει και ενημερώνει, τακτικά, ένα προβλεπόμενο πρόγραμμα εργασιών, το οποίο κοινοποιεί στο Συμβούλιο και την Επιτροπή.

6. Τα πρακτικά και οι γνώμες της Επιτροπής Επιστημονικής και Τεχνικής Έρευνας μνημονεύουν, στο μέτρο του δυνατού, τη συμφωνία των μελών της καθώς και, ενδεχομένως, τις θέσεις των μειοψηφιών. Κοινοποιούνται στο Συμβούλιο και την Επιτροπή.

(1) ΕΕ αριθ. C 7 της 29. 1. 1974, σ. 2.

ΔΗΛΩΣΗ

Το Συμβούλιο και η Επιτροπή υπενθυμίζουν ότι, για να δοθεί συνέχεια στις διατάξεις του πρωτοκόλλου αριθ. 31 της συμφωνίας για τον Ευρωπαϊκό Οικονομικό Χώρο, οι χώρες ΕΖΕΣ/ΕΟΧ συμμετέχουν τακτικά, από την έναρξη ισχύος της συμφωνίας (1η Ιανουαρίου 1994) ως παρατηρητές, στο σκέλος των συνεδριάσεων όπου η Crest εργάζεται ως σύμβουλος της Επιτροπής, εφόσον εξετάζονται σημεία που παρουσιάζουν ενδιαφέρον για τον ΕΟΧ.